L-elezzjonijiet fl-Amerka se jaraw lil Biden mill-ġdid lura fil-White House, mhux bħala Viċi President kif kien waqt il-Presidenza ta' Barack Obama, iżda bħala l-Mexxej tal-ikbar ekonomija fid-dinja u miegħu l-ewwel mara bħala Viċi President Kamala Harris. TVM tkellem mal-Professur Michael Bugeja minn Iowa li spjega li s-sistema elettorali fl-Amerka hija tant kumplessa li twassal biex tieħu ħin twil sabiex joħroġ ir-riżultat. Fakkar li din l-elezzjoni kienet waħda kumplessa minħabba li bħalissa d-dinja hija milquta milll-pandemija tal-COVID-19. Prof Bugeja qal li aspett importanti għal Malta huwa x'pożizzjoni se jkollu Pete Buttigieg fit-tmexxija ta' Biden. Huwa qal li jara li Buttigieg se jkollu irwol importanti. F'Marzu li għadda Pete Buttigieg kien irtira mit-tellieqa biex jirbaħ in-nominazzjoni tal-Partit Demokratiku għall-Elezzjoni Presidenzjali. Huwa kien qal li ddeċieda li jirtira għax jittamma li n-nazzjon u l-partit jista' jerġa' jibda jingħaqad. Kien qal li se jagħmel dak kollu li jista' biex id-Demokratiċi jirbħu l-elezzjoni Presidenzjali. Fil-bidu ta' Frar Pete Buttigieg kien rebaħ l-elezzjoni f'Iowa. Buttigieg huwa iben il-Professur Joseph Buttigieg li fis-snin sebgħin emigra lejn l-Istati Uniti, fejn miet f'Jannar tas-sena l-oħra. Segwi l-intervista sħiħa hawn: Joe Biden jirbaħ l-elezzjoni tal-Presidenza Amerikana